সিপিএম-কংগ্রেসের মধ্যে প্রস্তাবিত আসন-সমঝোতা (মতান্তরে, জোট) নিয়ে কি মমতা বন্দ্যোপাধ্যায়ের মতোই ‘উদ্বিগ্ন’ বিজেপি নেতৃত্ব? নইলে বৃহস্পতিবার রাজ্যসভায় জওহরলাল নেহরু বিশ্ববিদ্যালয় বিতর্ক নিয়ে বলতে উঠে আচমকা কেন্দ্রীয় অর্থমন্ত্রী তথা বিজেপি’র অন্যতম নেতা অরুণ জেটলি বাম এবং কংগ্রেসকে একই বন্ধনীতে রেখে খোঁচা দেবেন কেন!
আসন্ন বিধানসভা নির্বাচনে বাম-কংগ্রেসের কাছাকাছি আসার প্রক্রিয়া শুরু হওয়ার পর থেকেই শাসক তৃণমূলের একাংশে আলোচনা চলছে যে, এর ফলে কাছাকাছি আসবেন মমতা-মোদীও। কারণ, এখন প্রধানমন্ত্রী নরেন্দ্র মোদীর মতোই মমতারও শত্রু বাম এবং কংগ্রেস। যদি না তিনি ভোট ঘোষণার পর কংগ্রেস সভানেত্রী সনিয়া গাঁধীর সঙ্গে সরাসরি দেখা করে কোনও ‘বন্দোবস্ত’ করতে পারেন। তৃণমূলের প্রথমসারির নেতাদের মধ্যে কয়েকজন এখনও মনে করেন, কংগ্রেসের সঙ্গে জোট গড়ে তাঁদের ভোট লড়া উচিত ২০০৯ এবং ২০১১ সালের মতো। দরকারে মমতার সনিয়ার সঙ্গে কথা বলা উচিত। কিন্তু স্বয়ং দলনেত্রী তা চাইছেন না। অন্তত এখনও পর্যন্ত। ফলে জোট-ইচ্ছুক নেতারা মুখ খুলতেও পারছেন না। বামেদের সঙ্গে কংগ্রেসের আসন-সমঝোতা হয়ে যাচ্ছে দেখেও তাঁদের নীরবেই থাকতে হচ্ছে।
এই পরিস্থিতিতেই বিজেপি’র সঙ্গে মমতার ‘নৈকট্য’ নিয়ে জল্পনা জোরাল হচ্ছে। যার প্রেক্ষিত হল বাম-কংগ্রেস সমঝোতা। বিধানসভা ভোটে রাজ্যে বিজেপি’র বিশেষ কিছু উন্নতি হবে বলে দলের নেতারাও আশাবাদী নন। এই পরিস্থিতিতে বিজেপি শাসকদলের সঙ্গে পাল্লা টানতেও পারবে না। বরং শাসকদলের সঙ্গে গোপনে ‘সমঝোতা’ করলে কিছু আসন তারা পেতে পারে। কংগ্রেসের একটি শিবির থেকেই এমন সম্ভাবনার কথা বলা হচ্ছে। যা স্বভাবতই তৃণমূল এবং বিজেপি শিবির থেকে উড়িয়ে দেওয়া হয়েছে।
কিন্তু বাম-কংগ্রেস সমঝোতার প্রেক্ষিতে বিজেপি’র ‘উদ্বেগ’ এদিন জেটলির কথায় স্পষ্ট। রাজ্যের কংগ্রেসকে ‘অস্বস্তি’তে ফেলতে চেয়ে জেটলি বলেছেন, ‘‘বাংলার দুর্ভাগ্য, বর্তমানে সেখানে তিনটি কংগ্রেস দল রয়েছে। কংগ্রেস, তৃণমূল কংগ্রেস এবং কংগ্রেস পার্টি-মার্কসিস্ট!’’
কংগ্রেস এ বিষয়ে আনুষ্ঠানিকভাবে কোনও মন্তব্য করেনি। দলের তরফে কোনও প্রতিক্রিয়াও জানানো হয়নি। তৃণমূলের মুখপাত্র বলছেন, ‘‘আমি কংগ্রেস বা সিপিএমের বিষয়ে জানি না। তবে বাংলায় তৃণমূল কংগ্রেস একটিই রয়েছে। যাকে ১৯৯৮ সালের ১ জানুয়ারি বাংলার মানুষ এবং মমতা বন্দ্যোপাধ্যায় মিলে জন্ম দিয়েছিলেন। ওই দল মানুষের অধিকারের জন্য দীর্ঘ লড়াইয়ের ফসল।’’
আনুষ্ঠানিকভাবে কংগ্রেস জেটলির ওই মন্তব্য নিয়ে কিছু না-বললেও কংগ্রেসের নেতারা জানাচ্ছেন, রাজ্যে এখন কংগ্রেস একপ্রকারই— ‘তৃণমূল-বিরোধী’। তার প্রমাণ দিয়েই ভোটের আগে রাজ্য বিধানসভার শেষতম অধিবেশনে তাঁরা বামেদের সঙ্গে জোটের দিকে এগোচ্ছেন। পরিষদীয় রাজনীতির পরিভাষায় যাকে বলা হয় ‘কক্ষ সমন্বয়’ (ফ্লোর কো-অর্ডিনেশন)। সেই প্রক্রিয়ায় ভর করে কংগ্রেসের বিধায়কেরা কাছাকাছি আসতে চাইছেন সিপিএম তথা বামেদের।
সংসদে কংগ্রেস-বামেদের কোণঠাসা করতে পশ্চিমবঙ্গে তাদের ‘ঘনিষ্ঠতা’কে অস্ত্র করেছে বিজেপি। জওহরলাল নেহরু বিশ্ববিদ্যালয়ে (জেএনইউ) পুলিশি অভিযানকে সামনে রেখে জাতীয় রাজনীতিতে বিজেপি’র বিরুদ্ধে মিলিত আক্রমণ চালাচ্ছে বাম-কংগ্রেস। যার জবাবে এদিন জেটলি বলেছেন, ‘‘পশ্চিমবঙ্গের আসন্ন বিধানসভা ভোট মাথায় রেখেই কংগ্রেস বলছে, জেএনইউয়ে পুলিশ ঢুকতে পারবে না!’’
দিল্লিতে বিরোধীদের মিলিত আক্রমণ সামলাতে বিজেপি এই পথ নিলেও কংগ্রেস বা বামেরা পিছপা হয়নি। বরং রাজ্যে বিজেপি-তৃণমূলের বিরোধিতায় তারা কার্যত একমঞ্চে উঠেই পড়েছে।
‘আনুষ্ঠানিকতা’য় এখনও কিছু ঘাটতি থাকলেও রাজ্যে নির্বাচনমুখী কংগ্রেস এবং সিপিএম-সহ বামেদের জোটপ্রক্রিয়া থেমে নেই। এখানেও জেএনইউ এবং যাদবপুর বিশ্ববিদ্যালয় নিয়ে আলোচনা চেয়ে মিলিত আবেদন করার প্রস্তুতি নিচ্ছে দু’দল। রাজ্য বিধানসভার চলতি অধিবেশনে ওই বিষয়ে আলোচনার প্রস্তাব আগেই প্রত্যাখ্যাত হয়েছে। কিন্তু সরকারপক্ষের আপত্তি সত্ত্বেও নতুন করে স্পিকারের কাছে কংগ্রেস-বামেরা যৌথ আবেদন করতে চায়। কংগ্রেস পরিষদীয় দলের মুখ্য সচেতক অসিত মিত্রের কথায়, ‘‘এই আবেদন অবশ্যই সরকার-বিরোধীদের ঐক্যবদ্ধ চেহারার প্রমাণ। দেখা যাক, শেষপর্যন্ত কতদূর যাওয়া যায়।’’ একই আশা বামফ্রন্টের প্রবীণ বিধায়ক সুভাষ নস্করেরও। কংগ্রেসের সঙ্গে বোঝাপড়া নিয়ে একদা ছুঁতমার্গ থাকলেও এই আরএসপি বিধায়ক তথা রাজ্যের প্রাক্তন মন্ত্রী বলেন, ‘‘আলোচনা চলছে।’’ আর কংগ্রেস বিধায়ক মনোজ চক্রবর্তীর কথায়,‘‘ বিধানসভার সময় খুব কম। তবে সরকারের বিরোধিতায় আমরা সিপিএম-সহ বামদলগুলির সঙ্গে থাকব। ওঁদেরও আমাদের সঙ্গে চাইব।’’
সিপিএমের তরফে রাজ্য দলের সিদ্ধান্তে কেন্দ্রীয় নেতৃত্বের ‘সিলমোহর’ পড়েছে আগেই। কংগ্রেসের হাইকম্যান্ড আনুষ্ঠানিক ঘোষণা না-করলেও হাবেভাবে জোটের পাঠই পড়ছেন রাজ্যনেতারা। ফলে জোট নিয়ে আলোচনায় এখন খোলামেলা অংশ নিচ্ছেন কংগ্রেস ও সিপিএম-সহ বামফ্রন্টের অন্যান্য দলের নেতারাও। এদিনই বিধানসভার অন্দরে বোঝাপড়ার প্রক্রিয়া নিয়ে ঘরোয়া আলোচনায় সতীর্থদের নিজের অভিজ্ঞতা শুনিয়েছেন সিপিএমের এক বিধায়ক, ‘‘দিনকয়েক আগে নিজের নির্বাচনী কেন্দ্রে সভা করছিলাম। সেখানেই কংগ্রেসের এক স্থানীয় নেতা এসে আলোচনার প্রস্তাব দিলেন। তাঁকে বাড়িতে আমন্ত্রণ জানিয়েছিলাম। তিনি এলেন। কেন্দ্র নিয়ে কথাবার্তাও হল।’’
ফলে তৃণমূল স্তরে সমঝোতা-প্রক্রিয়া শুরু হয়েছে এবং তা জারি আছে। জেটলির আর কী দোষ!